Il-Gvern jagħti €1 miljun lill-Hospice biex issaħħaħ l-appoġġ psikoloġiku lill-qraba
Imtella' Awwissu 10, 2020 - Aġġornata 10 Ta' Awwissu, 2020 4:42pm L-għaqda mhux governattiva Hospice Malta ngħatat madwar €1 miljun mill-gvern bħala sostenn għall-ħidma li twettaq fost 1,300 familja fejn hemm każi ta' mard serju bħal kanċer, motor neuron disease, mard respiratorju, tal-fwied, u kumplikazzjonijiet oħra. Dan seħħ permezz ta' ftehim soċjali bejn il-Ministeru għall-Familja u s-Solidarjetà Soċjali u l-Hospice Malta. L-għotja se tkun mifruxa fuq tliet snin u biha l-għaqda mhux governattiva se ssaħħaħ l-appoġġ psikoloġiku mogħti lill-qraba ta' pazjenti b'mard terminali filwaqt li tinvesti fil-professjonisti li jaħdmu magħhom. Ic-Chairperson ta' Hospice Malta, Bernardette Bonnici Kind, qalet li l-għaqda tilqa' bejn sittin u sebgħin pazjent ġdid kull xahar. "Meta jiġu hawn għall-għajnuna ovvjament insellfuhom tagħmir għad-dar, nagħtuhom terapija psikoloġika, saħħa mentali, għandna chaplain, kull aspett li jaffettwak meta timrad bażikament, mhux biss il-fiżiku." Qalet li sentejn oħra se jkun varat ċentru akbar – dak li kien l-Istitut Cini f'Santa Venera – li permezz tiegħu se jkunu jistgħu jintlaħqu iżjed familji li jeħtieġu għajnuna. "Aħna tim sħiħ ta' 45 persons il-maġġoranza jaħdmu fil-komunita' imorru d-djar tal-pazjenti, it-tir tagħna huwa li kemm jista' jkun il-pazjent jibqa' d-dar fl-ambjent tiegħu mal-familja tiegħu u l-maħbubin tiegħu, dak l-iskop tal-Hospice." Il-Ministru Michael Falzon qal li dan hu l-ewwel ftehim tax-xorta ma' din l-għaqda u rrimarka li l-ftehim ġie konkluż fi żmien opportun billi bħal għaqdiet oħra, Hospice Malta qed tħoss il-pressjoni ta' nuqqas ta' donazzjonijiet minn attivitajiet ta' ġbir ta' fondi kawża tal-pandemija. "NGO li jirnexxielha tilħaq pazjenti li jkollhom bżonn l-għajnuna lejn l-aħħar ta' ħajjithom u għalekk huwa d-dover tagħna li nikkoperaw flimkien." Dr Falzon qal li l-gvern daħal għal madwar ħamsin ftehim soċjali simili bl-għotjiet ilaħħqu €17-il miljun.